कैदी की पत्नी के साथ गैंगरेप, दो जेल प्रहरियों सहित चार लोगों के खिलाफ केस हुआ दर्ज  
शाजापुर में कैदी की पत्नी के साथ गैंगरेप
दो जेल गार्ड सहित चार लोगों के खिलाफ केस दर्ज
एक नवंबर की शाम की घटना
पुलिस ने सारंगपुर उप जेल के एक कैदी की पत्नी से सामूहिक दुष्कर्म के आरोप में दो जेल प्रहरियों सहित चार लोगों के खिलाफ मामला दर्ज किया है. सलसलाई थाने की प्रभारी निरीक्षक प्रेमलता खत्री ने बताया कि पीड़िता जिला मुख्यालय से 40 किलोमीटर दूर खेड़वद गांव निवासी है. अनुसूचित जाति की पीड़ित महिला की शिकायत पर सारंगपुर उप जेल के प्रहरी हरिराम, प्रहरी मालम सिंह, रामचन्द्र गुर्जर और सागर गुर्जर की खिलाफ सामूहिक बलात्कार का मामला दर्ज किया गया है.
खत्री ने बताया कि महिला ने अपनी शिकायत में कहा है कि एक नवंबर की शाम को जेल प्रहरी ने उसे फोन कर पति की तबियत खराब होने और तुरंत जेल आने के लिए कहा. महिला ने कोई साधन नहीं होने की बात कहते हुए असमर्थता जताई. खत्री के अनुसार इसके बाद रामचन्द्र गुर्जर ने महिला को फोन कर जेल लाने की बात कही. वह उसके साथ जेल के लिये रवाना हो गयी.
रास्ते में जेल प्रहरी हरिराम, प्रहरी मालम सिंह और सागर गुर्जर भी मिले. रात में चारों ने पीड़िता के साथ सामूहिक बलात्कार किया. खत्री ने बताया कि चारों आरोपियों के विरुद्ध सामूहिक बलात्कार और हरिजन एक्ट के तहत मामला दर्ज किया गया है. पीड़िता को मेडिकल परीक्षण हेतु जिला चिकित्सालय भेजा गया है. पुलिस मामले की विस्तृत जांच कर रही है.